Selvom flere partier forsøgte at udskyde lukningen af Ravnkilde Skole på Rebild Kommunes byrådsmøde torsdag, så lykkedes det ikke.

For lidt over en måned siden landede Rebild Kommune aftalen for næste års budget, og i den blev det besluttet at lukke Ravnkilde Skole efter indeværende skoleår. Det skete på det tidspunkt til højlydte protester fra forældre i området. Torsdag aften gav Socialdemokratiet, Den Sociale Fællesliste, SF og Enhedslisten skolen en sidste chance for at køre ét skoleår ekstra og dermed først lukke i august 2024. - Blækket er dårligt nok tørt på budgetaftalen, siger borgmester i Rebild Kommune, Jesper Greth (V) og fortsætter: - Partierne havde ikke en anden finansiering med på byrådsmødet, og derfor stemte vi i Venstre, Konservative og Radikale Venstre imod forslaget. I byen kæmpes der i øjeblikket for at få åbnet en friskole, men det er højst usandsynligt, at det kan nås til næste skoleår, og derfor ønsker flere at udskyde lukningen. Kompliceret budget Ravnkilde Skole fik dødsstødet, da budgetaftalen for næste år blev stemt igennem med smallest mulige margin - 13 mod 12. - Det er et virkeligt kompliceret budget, vi fik stemt igennem, og det kan vi ikke bare sådan åbne igen, da det har været en tung opgave, siger borgmester Jesper Greth. Der går i dag 38 elever på Ravnkilde Skole, og kommunen ser lukningen som den bedste mulighed for at spare penge. - Mange af forældrene har også erkendt nu, at det ikke kan lade sig gøre at køre skolen videre. Spørger man andre kommuner, kan de slet ikke forstå, at det er kommet hertil, hvor vi kun har 38 elever på en hel skole, siger Jesper Greth. Skolen er en afdeling af Haverslev Skole, så flere af eleverne vil naturligt flytte dertil efter lukningen, men der er flere mulige skoler i området.